En rundspørge foretaget af Megafon har tegnet en profil af, hvem der stemmer på Danmarksdemokraterne - Inger Støjberg.

Det er nok svært at få armene ned hos Danmarksdemokraterne - Inger Støjberg, når der kommer meningsmålinger. For det nye parti står i den seneste Voxmeter-måling fra den 24. oktober til at stryge ind i Folketinget med 8,1 procent af stemmerne - et godt stykke over spærregrænsen. Men hvem er det, der stemmer på Støjberg og kompagni? Det har analysevirksomheden Megafon undersøgt for TV2. Voksne jyske mænd Overordnet set er der hos Danmarksdemokraternes vælgere en overrepræsentation af mænd. Danmarksdemokraternes vælgere er derudover overrepræsenteret vest for Storebælt og så er de 40 år eller ældre. En af dem, der passer på den gennemsnitlige beskrivelse af Danmarksdemokraternes vælgere, er 46-årige Morten Juul fra Stoholm. Han arbejder som travtræner i Skive, hvor man huser en travhest, der er opkaldt efter Inger Støjberg. Noget, der passer ham fint, da han er stor fan af politikeren. - Jeg synes, hun er en af de politikere, der står ved, hvad hun siger. Som vi siger på jysk, så kalder hun en skovl for en skovl og en spade for en spade, fortæller Morten Juul. Hvis man dykker lidt ned i det politiske, så er udlændingepolitikken det tema, som har klart størst indflydelse på, hvor Danmarksdemokraternes vælgere sætter deres kryds. Det er ikke topprioritet hos Morten Juul, men han ved godt, hvad partiet står for. - Udlændingepolitik betyder ikke det store for mig, men Inger kører jo en stram politik på det punkt, og det synes jeg er fint. Der kommer mange hertil, der ikke burde være her, så på den måde er det fint, lyder det fra travtræneren. Dansk Folkeparti 2.0 For Morten Juul har Inger Støjberg flere gange, været det sikre valg. Tidligere har det betydet en stemme på Venstre, men det gør det som bekendt ikke længere. Og tendensen med at rykke stemmerne med sig, ser ud til at være gældende for flere af Danmarksdemokraternes kandidater. Inger Støjberg har i mine øjne ret meget de samme kvaliteter som Pia Kjærsgaard. Undersøgelsen fra Megafon viser, at størstedelen af partiets støtter består af vælgere, der tidligere har stemt Dansk Folkeparti og Venstre. - Det ser ud til, at hun har haft succes med at få fat i de samme vælgere, som Dansk Folkeparti gerne vil have fat i. Så de er en alvorlig konkurrent til dem, lyder det fra Jens Peter Frølund Thomsen, der er valgforsker ved Institut for Statskundskab på. Aarhus Universitet. Han drager også paralleller mellem Inger Støjberg og den måske mest markante skikkelse hos Dansk Folkeparti. - Inger Støjberg har i mine øjne ret meget de samme kvaliteter, som Pia Kjærsgaard havde i sine velmagtsdage. En fremragende kommunikator, der kan kommunikere og henvende sig til det publikum, man ønsker at henvende sig til, fortæller Jens Peter Frølund Thomsen. Langt fra de fine saloner Hvis vi skal se nærmere på, hvor Danmarksdemokraterne - Inger Støjbergs vælgere bor, så skal vi langt væk fra "de fine københavnske saloner". Analysen fra megafon bygger på 5067 respondenter, hvoraf 405 af disse angiver, at de ville stemme på Danmarksdemokraterne. Og en stor del af dem, kommer fra Støjbergs hjemmebane i Midtjylland. 31% Region Midtjylland 30% Region Syddanmark 11% Region Hovedstaden Hertil kommer Region Sjælland og Region Nordjylland, men disse tre er de mest interessante i sammenhængen. For både i Syddanmark og Midtjylland er Danmarksdemokraternes vælgere overrepræsenteret med godt 10 procent. I Region Hovedstaden, hvor 32 procent af danskerne bor, er man dog voldsomt underrepræsenteret da man kun rammer 11 procent. Det hele skal selvfølgelig tages med forbehold, men det kan være en indikation på, hvem der stemmer på Inger Støjberg og Danmarksdemokraterne, når danskerne skal til valgurnerne tirsdag den 1. november.